**PARLAMENTUL ROMÂNIEI**

****

**SENATUL CAMERA DEPUTAȚILOR**

**LEGE**

**pentru modificarea şi completarea Legii nr. 212/2015 privind modalitatea de gestionare a vehiculelor şi a vehiculelor scoase din uz**

**Parlamentul României** adoptă prezenta lege:

**ART. I**

Legea 212/2015 privind modalitatea de gestionare a vehiculelor şi a vehiculelor scoase din uz, publicată în Monitorul Oficial al României, Partea I, nr. 554 din 27 iulie 2015, cu modificările și completările ulterioare, se modifică şi se completează după cum urmează:

1. Alineatul (3) al articolului 13 se modifică și va avea următorul cuprins:

“(3) Operatorii economici autorizaţi să desfăşoare activităţi de colectare şi tratare a vehiculelor scoase din uz sunt obligaţi să le stocheze, chiar şi temporar, şi să trateze vehicule scoase din uz potrivit prevederilor art. 4 din Legea nr. 211/2011 privind regimul deşeurilor, republicată, şi conform cerinţelor prevăzute în anexa nr. 2, cu respectarea reglementărilor cu privire la sănătatea umană şi mediu.”

1. Alineatul (5) al articolului 17 se modifică și va avea următorul cuprins:

„(5) Agenţia Naţională pentru Protecţia Mediului transmite Comisiei Europene, pentru fiecare an calendaristic, un raport privind punerea în aplicare a art. 15, conform formatului pentru raportarea datelor stabilit de Comisia Europeană.”

1. Alineatul (6) al articolului 17 se modifică și va avea următorul cuprins:

„(6) Agenția Națională pentru Protecția Mediului transmite Comisiei Europene, pe cale electronică, raportul prevăzut la alin. (5), în termen de 18 luni de la sfârșitul anului de raportare pentru care sunt colectate datele. Raportul indică modul în care au fost obținute datele și verificarea calității acestora.”

1. La articolul 17, după alineatul (6) se introduce un nou alineat, alin. (7), cu următorul cuprins:

„(7) Prima perioadă de raportare începe în primul an calendaristic complet după adoptarea, de către Comisia Europeană, a actului de punere în aplicare ce stabilește formatul de raportare și cuprinde datele pentru perioada de raportare respectivă. ”

**Art. II**

Prezenta lege intră în vigoare la data de 05 iulie 2020.

Această Lege a fost adoptată de Parlamentul României, cu respectarea prevederilor art. 75 și ale art. 76 alin. (2) din Constituția României, republicată.

Prezenta lege transpune în legislația națională prevederile art.1 din Directiva (UE) 2018/849 A Parlamentului European și a Consiliului din 30 mai 2018 de modificare a Directivei 2000/53/CE privind vehiculele scoase din uz, a Directivei 2006/66/CE privind bateriile și acumulatorii și deșeurile de baterii și acumulatori și a Directivei 2012/19/UE privind deșeurile de echipamente electrice și electronice, publicată în Jurnalul Oficial al Uniunii Europene, seria L, nr. 150 din 14 iunie 2018.

**PRESEDINTELE SENATULUI PRESEDINTELE CAMEREI**

**DEPUTAŢILOR**

##### **Teodor-Viorel MELEŞCANU Ion-Marcel CIOLACU**